钦定古今图书集成/明伦汇编/闺媛典/第335卷 > 张祺妻史琰
## 钦定古今图书集成/明伦汇编/闺媛典/第335卷 > 张祺妻史琰

按徐闳中《黄庭坚绿菜赞跋》：“《山谷老人绿菜赞》，刻石
于芦山县庙，不记岁祀，典型俨存。赞末有‘史君炎玉’”
之句，读者多所未喻，盖指言眉阳望族史氏女名琰
者。琰字炎玉，髫丱资颖嗜学，𬞟蘩线纩，一不经意，志
业专确，博古善绩文。张士仪讳訚，少卿出守眉阳，闻
其才且贤，纳为蒙嗣子履讳祺之妇，炎玉之归子履，
性素冲淡，不事铅饰，服澣濯之衣，日游心于编简翰
墨。平生临览之胜，燕笑之适，与子履诗词酬唱，格调
闲雅，久而盈箧，手自叙次，目曰《和鸣集》。善用秃笔，字
体庄劲。少卿爱重之，殊不责以中馈之职。厥后少卿
幼子讳祉擢进士第，调眉之青神尉。是时山谷老人
谪居湆城，溯流见介卿，诵亲亲之好，盖少卿之室，江
南黄按察廉之女弟于山谷姑辈也。炎玉配子履实，
其亲表，因腾书致绿菜为信，山谷珍其品以赞谢之，
有曰：“班我旨蓄，维女博士史君炎玉。犹古文校书”之
褒云。芦山杨与权，讳巽，先生年垂八十，炎玉宅相也。
大观间，以行艺为郡学正，每休沐，以甥礼侍见，相与
穷日论文，且评课试近题，渊源端绪，不减道韫。解围
之辩，传播诸生，咸推仰焉。与权谓“其才美秀，尝见许
于文章宗匠。恐浸久湮沉无闻，详其本末，属闳中记
叙载。”石勉从其请。〈附绿菜赞蔡蒙之下彼江一曲有茹生之可以为蔌蛙蠙之衣采采
盈匊吉蠲洗泽不溷沙砾芼以辛咸宜酒宜𫗧在吴则紫在蜀则绿其臭味同远故不录谁其发之班我
旨蓄维女博士史君炎玉〉